SK Úradný vestník Európskej únie C 255/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 255/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ASPARAGO DI CANTELLO“

EÚ č.: IT-PGI-0005-01267-17.10.2014

CHOP ( ) CHZO ( X )

1. Názov:

„Asparago di Cantello“.

2. Členský štát alebo tretia krajina

Taliansko.

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

Odrody používané na produkciu špargle „Asparago di Cantello“ sú Precoce d'Argenteuil a odvodené hybridné odrody.

Morfologické vlastnosti

Výhonky špargle „Asparago di Cantello“ musia byť celé biele alebo mať jemne ružovkasté špičky.

Výhonky musia byť:

— celé,

— čerstvého vzhľadu,

— bez deformácií a nepomliaždené.

Špargľa „Asparago di Cantello“ nesmie merať viac ako 22 cm a na základe priemeru výhonkov (meraného v strede) musí byť zaradená do jednej z dvoch kategórií kvality:

— extra: priemer výhonku je medzi 21 až 25 mm.

— 1. trieda: priemer výhonku je medzi 13 až 20 mm.

Pokiaľ ide o veľkosť, v každom jednotlivom balení kategórie extra alebo 1. triedy je prípustná tolerancia maximálne 10 % váhy výhonkov, ktoré nemajú špecifikovanú veľkosť.

Organoleptické a fyzikálno-chemické vlastnosti:

Výsledky organoleptickej analýzy sú:

Vôňa: intenzívna celkovo je však jemná bez cudzieho zápachu

Chuť: sladká, intenzívna s miernym náznakom horkosti. Aróma špargle: stredná až silná.

Výsledky fyzikálno-chemickej analýzy sú:

Energetická hodnota 21 – 23 Kcal/100 g Tuky 0,11 – 0,14 g/100 g Uhľohydráty 3,01 – 3,55 g/100 g Popol 0,42 – 0,46 g/100 g Bielkoviny (N x 6,25) 1,51 – 1,54 g/100 g Vláknina 0,50 – 0,96 g/100 g Vlhkosť 93,40 – 94,12 g/100 g

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Celé pestovanie, zber, balenie a uskladňovanie pred balením sa musí uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Špargľa sa balí vo vymedzenej zemepisnej oblasti, aby sa zabezpečilo zachovanie jej vlastností. Keďže sa špargľa musí predávať čerstvá, t. j. skoro po jej zbere, okamžite sa umýva a balí na predaj, aby si zachovala svoje osobitné organoleptické vlastnosti. Môže sa však na krátky čas uskladniť pri teplote 4 °C (maximálne na 48 hodín).

Špargľa musí byť balená do zväzkov s hmotnosťou od 0,5 kg do 5 kg alebo voľne do debničiek.

3.6. Špecifické pravidlá označovania výrobku, na ktorý sa vzťahuje registrovaný názov

Na obale musí byť znázornený pásik, na ktorom musí byť v rovnakom poli zobrazený názov „Asparago di Cantello I.G.P.“ a symbol EÚ CHZO, meno výrobcu, názov podniku a adresa.

Spolu s chráneným zemepisným označením sa môžu použiť údaje a/alebo obrázky odkazujúce na názvy spoločností, obchodné názvy alebo logá združení alebo jednotlivých spoločností.

Na etikete musí byť neoddeliteľne od zemepisného označenia zobrazené logo, t. j. typický symbol CHZO špargle „Asparago di Cantello“.

Logo Asparago di Cantello obsahuje tieto prvky.

Dva biele špargľové výhonky s fialovo sfarbenými hlavičkami, ktoré sú umiestnené do tvaru písmena V, pričom spodok ľavého špargľového výhonku je v popredí pred spodnou časťou druhého výhonku. Nad bodom, v ktorom sa dva špargľové výhonky prekrývajú je zobrazený text „ASPARAGO DI CANTELLO IGP“ s bielymi písmenami na červenom pozadí.

Za oboma špargľovými výhonkami je v oblúku obrázok, na ktorom je zobrazený kostol Madony v Kampánii v meste Cantello a v pozadí sú hory a modrá obloha so slnkom.

Okraj oblúku lemuje dúha.

4. Stručné vymedzenie zemepisnej oblasti

Pestovanie špargle „Asparago di Cantello“ sa musí uskutočňovať v obci Cantello v provincii Varese.

5. Súvislosť so zemepisnou oblasťou

Pôda v obci Cantello je fluvioglaciálneho pôvodu a má mimoriadne voľnú štruktúru s vysokou priepustnosťou a rýchlym odvodňovaním, je bohatá na organické látky, má pH, ktoré sa pohybuje v rozmedzí od 5,3 do 7,5 a je veľmi vhodná na pestovanie špargle. Miestne podnebie je spojené s európskou makroklímou a mezoklímou regiónu Insubria, ktorá je prechodnou mezoklímou medzi podnebím Pádskej nížiny a Álp. Pre túto oblasť je charakteristický nízky úhrn zrážok v zime a najvyšší úhrn zrážok od neskorej jari do jesene. Skutočnosť, že zrážky sú najvýdatnejšie v čase, keď je potreba letnej transpirácie a vyparovania najvyššia, znamená, že k letnému nedostatku vody v prípade špargľových polí dochádza zriedkavo. Zrážky vo forme snehu poskytujú vysokoefektívne zásobovanie vodou a takisto majú pozitívny izolačný účinok na pôdu.

Priaznivé environmentálne podmienky kombinované s osobitnými pestovateľskými technikami používanými v oblasti výroby, ako napríklad vytváranie ochranných svahov z pôdy na jar, ktorým sa zabezpečuje vyblednutie výhonkov, a zber, ktorý sa uskutočňuje vždy ručne, umožňujú získať špargľové výhonky, ktoré sú úplne biele alebo s ružovo sfarbenými špičkami a dĺžkou do 22 cm, ktoré sú jedlé celé.

Dlhá tradícia pestovania viedla k tomu, že názov Cantello sa v povedomí ľudí nerozlučne spája so špargľou a obec Cantello sa opisuje ako Mekka špargle.

V miestnych archívoch sa našli správy o pestovaní špargle v obci Cantello, ktoré siahajú späť až do roku 1831. Z historických dokumentov vyplýva, že špargľu dostal kostol a potom ju farár vydražil, aby pomohol financovať výdavky kostola. V priebehu rokov význam špargle rástol a stala sa jednou z najdôležitejších súčastí mesta. Poľnohospodári z obce Cantello predávali špargľu vo svojom okolí alebo v susednom Švajčiarsku.

Vychýrený právnik z obce Cantello, Cesare Baj, použil časť príjmu zo svojich nehnuteľností, aby financoval cenu pre najlepších pestovateľov, pričom cieľom bolo podporiť poľnohospodárov, aby z roka na rok zlepšovali produkciu špargle.

V roku 1939 pri príležitosti udeľovania cien bol založený Veľtrh špargle obce Cantello a stala sa z neho tradičná udalosť, ktorá láka miestnych obyvateľov, ako aj obyvateľov ostatných miest v provincii. V miestnych novinách Cronaca Prealpina bol 31. mája 1939 uverejnený zoznam najlepších pestovateľov špargle.

V roku 2014 sa konal 74. ročník veľtrhu. Každoročne sa príchod mája nesie v znamení tejto udalosti, ktorá priťahuje záujem mnohých nadšencov.

Povesť špargle „Asparago di Cantello“ sa dostala aj do súčasných komunikačných kanálov. Existuje veľa webových lokalít venovaných tomuto produktu a kuchárske programy, v ktorých známi šéfkuchári predstavujú špargľu „Asparago di Cantello“ v hlavnej úlohe, sú čoraz častejšie zverejňované na YouTube.

V reštauráciách, obchodoch a supermarketoch sa používa presné pomenovanie „Asparago di Cantello“.

Kvalitnú chuť špargle z mesta Cantello ocenilo v priebehu rokov mnoho gurmánov a miestne reštaurácie sa špecializovali na jedlá, ktorých základom je špargľa. Špargľa z mesta Cantello si zachováva pri varení svoju pevnosť a tvar. Farba sa od jej surového stavu môže líšiť. Najmä špička môže dostať jemne zelený nádych. Výrobok je trochu sladký a má charakteristický jemný nádych horkosti, ide o typickú, nezameniteľnú chuť špargle z obce Cantello. Štruktúra výhonku od špičky po stred je dužinatá, šťavnatá a jemná, zvyšná časť od stredu nadol je vláknitá.

Vďaka rozsiahlemu hospodárskemu, kultúrnemu a sociálnemu záujmu o tento produkt bolo možné vypracovať techniky pestovania, predaja a stratégie uvádzania na trh a v súlade s tradíciou zachovať výrobu, ktorou sa zabezpečuje príjem a zároveň sa posilňuje miestna spolupráca a ochrana vidieckeho prostredia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie v súvislosti s uznaním chráneného zemepisného označenia špargle „Asparago di Cantello“, ktoré bolo 14. augusta 2014 uverejnené v Úradnom vestníku Talianskej republiky č. 188.

Do textu so špecifikáciou produktu je možné nahliadnuť na webovej lokalite ministerstva poľnohospodárstva, potravinárstva a lesného hospodárstva na tomto odkaze: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo priamo na domovskej stránke ministerstva poľnohospodárstva, potravinárstva a lesného hospodárstva (www.politicheagricole.it) a po kliknutí na „Prodotti DOP IGP“ (v hornej pravej časti obrazovky), potom na „Prodotti DOP IGP STG“ (v ľavej časti obrazovky) a napokon kliknutím na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.